Jorge Edwards

Nofelydd a beirniad llenyddol Sbaeneg a diplomydd o Tsile oedd Jorge Edwards (29 Mehefin 1931 – 17 Mawrth 2023) sy'n nodedig am ei hunangofiant o'i gyfnod yn llysgennad Tsile i Giwba, Persona non grata (1973).

Ganwyd yn Santiago de Chile i deulu o dras Gymreig. Derbyniodd radd yn y gyfraith o Brifysgol Tsile yn 1958 ac ymunodd â'r gwasanaeth diplomyddol. Fe'i anfonwyd gan y llywodraeth i astudio gwyddor gwleidyddiaeth ym Mhrifysgol Princeton yn 1959. Yn ystod ei yrfa lenyddol gynnar cyhoeddodd sawl casgliad o ffuglen fer, gan gynnwys El patio (1952), Gente de la ciudad (1961), Las máscaras (1967), a Temas y variaciones (1969), sy'n ymwneud â chymeriadau dosbarth-canol sy'n gweithio yn y fiwrocratiaeth. Mae ei nofelau hefyd yn ymdrin â bywyd y dosbarth canol a themâu gwleidyddol, yn eu plith El peso de la noche (1965), Los convidados de piedra (1978), El museo de cera (1981), La mujer imaginaria (1985), El anfitrión (1987), ac El origen del mundo (1996).

Yn ei lyfr Persona non grata, sy'n ymwneud â'i brofiadau yn llysgennad i Giwba yn nechrau'r 1970au, mynegodd Edwards feirniadaeth o lywodraeth sosialaidd Fidel Castro. Derbyniodd ymateb cymysg gan lenorion eraill ar draws America Ladin, nifer ohonynt yn aelodau'r adain chwith.

Derbyniodd Wobr Cervantes yn 1999. Mae ei gweithiau diweddarach yn cynnwys El inútil de la familia (2004), sy'n seiliedig ar hanes ei ewythr, a La casa de Dostoievsky (2008), stori am fardd yr avant-garde sy'n teithio i Giwba yn y 1960au. Ysgrifennodd Edwards hefyd y gyfrol Adiós, poeta (1990), astudiaeth o Pablo Neruda.

 Cyfeiriadau 

Categori:Beirniaid llenyddol Sbaeneg o Tsile
Categori:Cyn-fyfyrwyr Prifysgol Princeton
Categori:Cyn-fyfyrwyr Prifysgol Tsile
Categori:Diplomyddion o Tsile
Categori:Genedigaethau 1931
Categori:Marwolaethau 2023
Categori:Hunangofianwyr Sbaeneg o Tsile
Categori:Llenorion straeon byrion yr 20fed ganrif o Tsile
Categori:Llenorion straeon byrion yr 21ain ganrif o Tsile
Categori:Llenorion straeon byrion Sbaeneg o Tsile
Categori:Nofelwyr yr 20fed ganrif o Tsile
Categori:Nofelwyr yr 21ain ganrif o Tsile
Categori:Nofelwyr Sbaeneg o Tsile
Categori:Pobl o Santiago de Chile